khistorydata/jeongjo-sjw-relations huggingface dataset:
정조 1년 · 목
敎曰。黃海兵使具明謙事。極其妄恣矣。鳳山倅之送符黃州。似有輕徑先之失。而旣是八路通行之謬規云。則非直鳳山之創行。然以重軍政之意。必欲致責。則相議巡營。尙未晚也。至又鳳山郡之團束軍兵闕操事。兵使則雖以該郡守之公然廢却論啓。而觀此蔡弘履之供。所謂兵使潛令勿爲。至以切勿以兵營意向向人說道之說。密囑於郡守云。則所謂狀辭。不但捏無。而假令眞有是事。兵符之傳送。聚點之廢却。固非同日之事。則又何敢混同論啓於請罪送符之狀啓乎。明謙之所爲。可謂節節無狀。明謙之恣快。屢於筵席有所下敎者。而特以諸將臣之伸救。强點閫帥。則不念筵席嚴敎。誣罔之跡。放恣之習。綻露於一狀啓。此而若不嚴加懲勵。後弊不可勝言。黃海兵使具明謙爲先罷點。其代卽令該曺口傳差出。待新兵使辭朝。發遣宣傳官奪符。仍卽拿來。令該府誣罔情節嚴問口招以奏。又敎曰。具明謙身爲兵使。眞若以兵符爲重。則送符之蔡弘履論罪狀啓。何故掩置黃州牧使之罪乎。該牧使之不受佩。猶可諉之以無關文。而至於曾不以符來一節。無一字文報於巡營兵營之事。致使莫重符信經宿無句管之人。若此而兵使之匿不請罪。尤極駭妄。黃州牧使洪秉殷爲先罷黜。其罪狀令該府拿問勘處。
정조 1년 · 강
命滯囚皆令明日議處。
정조 1년 · 목
敎曰。滯囚可悶。未及議讞者多。今下啓目。皆令明日議處。待判下仍卽照律事。分付禁府。
정조 1년 · 목
敎曰。不過飭勵。前判書李徽之敍用。
정조 1년 · 강
有政。吏曹判書金鍾秀。兵曹判書鄭弘淳進。
정조 1년 · 목
以洪樂命爲副提學。權翰爲長淵縣監。徐日輔爲平昌郡守。李廸輔爲狼川縣監。具以謙爲副總管。
정조 1년 · 강
以李應赫爲黃海兵使。口傳也。
정조 1년 · 강
命庭試殿試以親臨磨鍊。
정조 1년 · 목
禮曹啓言。庭試殿試親臨與命官擧行。臨時稟定事啓下矣。今十月三十日春塘臺庭試文武科殿試。何以爲之乎。敎以親臨磨鍊。○兵曹啓言。討逆慶科武科殿試。何以爲之。而處所以何處磨鍊乎。敎以。親臨磨鍊。處所以春塘臺爲之。
정조 1년 · 강
命代射入格人等。令該曹嚴刑得情。
정조 1년 · 목
敎曰。扶安居進士宋翼恒。呈單於荒字。使古阜李萬壽爲名漢。代射六兩。自不。又以翼晉改名。呈單於律字。又使李萬壽代射六兩。入格。又於騎蒭。以中和居崔興才代射。平壤居出身金應萬。又以應百改名入格云。幷令該曺嚴刑得情。其中宋翼恒頑惡之事。不一而足。各別嚴刑取服事分付。
정조 1년 · 강
命時囚蔡弘履帶職放送。卽爲還官。
정조 1년 · 목
義禁府啓言。鳳山郡守蔡弘履送符黃州官門闕點事。泛稱遲晚。當請刑。而依受 敎請議處。敎以元定兼官之觀科上京。送符於黃州牧。一邊報營。似欠縝密。而旣是列邑通行之謬規云。則未可謂之罪矣。至於闕點事。因營校言及。不若面議與文報。而校較諸兵使之陰許陽捏。則亦未可謂之罪矣。大抵本事。該郡守。卽以曾經諫長乞郡之人。而具明謙雖是兵使。其在尊朝廷之道。該郡守。設有是事。固當就事論事罪。焉敢以回邪慢蔑之說。至登於奏御狀啓乎。該郡守。雖有一二微眚。其在扶仰抑之道。亦宜闊略。況大有不然者乎。原狀啓勿施。鳳山都守蔡弘履帶職放送。其令卽爲還官。
정조 1년 · 강
命時囚李義寬等議處。李延弼等勘放。朴東俊照律。
정조 1년 · 목
義禁府啓言。安州牧使李義寬。泰川縣監申熤。博川郡守李尙顯等。還穀報營請得外。無擅分納供。曾經侍從。請除刑推議處。從之。又啓言。漂倭船護送差使員河東前府使柳鎭豊。指路差使員昆陽前郡守申敬文等。陸路作行。經徑受手標事。泛稱遲晚。依受 敎請議處。從之。又啓言。德川郡守吳大益。定州牧使許任等。還穀擅分。及龜城前府使尹珖留庫穀發賣私用事。泛稱遲晚。所當請刑。而曾經宣傳官。幷除刑推。請議處。從之。又啓言。金㻐更推問目兩件事。會外耗以記簿昭在納招。銀子事發明置之。雖令計贜。未準法文。請議處。從之。又啓言。御史沈念祖書啓營穀未會減闕而不問終涉疏漏事因傳敎拿問。泛稱遲晚。請上裁。敎以。議處。又啓言。朴師亨韓光近尹塾口招嚴問。光近塾。依受 敎議處。師亨請刑推得情。敎以。除刑推議處。又啓言。李延弼李夔。照律杖八十收贖。奪告身三等。私罪施行。從之。敎以。李延弼功減一等。李夔議減一等。又啓言。自如前察訪朴東俊。致文旣是驛屬。結縛又非死刑。而四日致命。濫殺之罪請以此照律。從之。
정조 1년 · 강
王大妃殿入診。命待下敎。
정조 1년 · 목
因藥院請診啓稟。敎以。待下敎入侍宜矣。
정조 1년 · 목
敎曰。 王大妣殿患候旣已向差。都提調及醫女撤直。
정조 1년 · 목
國榮曰。 王大妃殿問安何如。予曰。今則漸向差復之境矣。國榮曰。昨夜醫女事。極爲痛駭。直宿之時擅離。不卽待令。致勤聖敎。尤爲無據矣。予曰。此莫非首醫不善檢飭之致也。
정조 1년 · 강
命黃海兵使謝恩後仍爲辭朝。
정조 1년 · 강
行藥院入侍于誠正閣。仍召見黃海兵使李應赫。都提調徐命善。提調具允鈺。
정조 1년 · 목
應赫辭陛也。○命善曰。 王大妃殿患候。益有差勝之勢乎。予曰。比昨益勝。欣幸之至矣。命善曰。伏不勝慶忭之忱矣。予曰。湯劑當更爲議定乎。命善曰。與醫官輩已爲詳議。而粟米飮連爲繼進。則似好云矣。予曰。今此新除。便同特簡。爾須體予委畀之意。毋如前兵使之爲也。且關防重地。不可暫曠。勿爲遲滯。今日內卽爲離發。
정조 1년 · 강
王大妃殿進御粟未飮三錢重。命依前煎入。
정조 1년 · 목
敎曰。明日再明日。 順康園齋戒相値。刑曹今日開坐。昨日受刑者。待日限加刑。準三次後照律草記。
정조 1년 · 강
召見藥院[副:I-POSITION]提調洪國榮于誠正閣。
정조 1년 · 목
敎曰。副提調持加減交濟湯入侍。○國榮曰。 王大妃殿患候。漸臻差復。下情伏不勝驚忭。予曰。諸般症候快減。慶幸何言。
정조 1년 · 강
給海南縣渰戶恤典。
정조 1년 · 목
全羅監司鄭元始。以海南居良女李召史等渰死馳啓。敎以。令本道恤典擧行。
정조 1년 · 목
敎曰。邊門爲治。莫尙於嚴立紀綱。而又若撥路。尤是備邊警之大者。如是其虛名盜占。至登御史之啓。植松萬戶崔夢虎久勤。今無可論。令該府嚴勘。身爲灣尹。而夢虎之名。初無載錄於撥册。御史則知之。灣尹則矇不覺察。致有報久勤之擧。其在重邊情之道。不可無飭。當該府尹。令該曺指名現告。
정조 1년 · 강
命關西孝烈繡啓。分等稟處。
정조 1년 · 목
敎曰。孝烈狀單。每多混雜。該曺難於取捨。而至於御史之采聞。與尋常狀單有異。今番關西御史書啓。尙不回啓。殊非聳邊俗之本意。其令該曺分等草記稟處事分付。
정조 1년 · 강
命士庶百歲以上。繡啓登聞者如資。
정조 1년 · 목
敎曰。周爰之行。特命搜訪士庶之年百世以上者。出於尊高年之意也。關西御史書啓中。所登聞者至於數人之多。甚是稀貴。而老人之存沒。未可必也。何待回啓。令該曹抄出加資。仍令本道優給食物衣資事。卽爲分付。
정조 1년 · 강
命尹八從獄事推官。査實現告。
정조 1년 · 목
敎曰。觀此關西御史書啓之回啓。尹八從獄事。當初推官之公然決放。大失重人命之義。令該曺當該推官査實。指名現告草記事分付。
정조 1년 · 강
命尹珖鄭弼臣。査啓間保放。
정조 1년 · 목
敎曰。當此冬節。滯囚不可不恤。且一邊之言。雖難盡信。以公眼觀之。御史之疏妄。益無所逃。然揆以訟理。不可輕易酌處。龜城前府使尹珖。孟山縣監鄭弼臣。査啓來到間。姑令保放。
정조 1년 · 강
命朝臣中官越俸幷蕩滌。
정조 1년 · 목
敎曰。屢經大霈。朝臣中官越俸。一幷蕩滌。自今日頒祿事分付。
정조 1년 · 강
八道儒生尹鎰等上疏。請文正公李縡建院。賜批。
정조 1년 · 목
疏略曰。崇儒重道。帝王之盛節。尊賢慕德。古今之同情。竊伏念故文正公臣李縡。早謝軒冕。養德山林。問學之醇篤。文章之煥偉。出處言議之正。論著刪述之功。流布一世。塗人耳目。況忠愛發於誠心。孝友見於實行。婦孺知之。國人誦之。以淸明精粹之資。加眞宗刻苦之功。根基于小學而階梯乎近思錄。本之以四書六經。貫之以朱子大全。循環熟複。直切體認。則縡之於道。可謂大而成矣。適當世級襄下。士趣日卑。爲之深歎。常曰。流俗之害。甚於洪水猛獸。慨然以興斯文爲已任。倡明正道。引進後學。又於儒宮。設爲講規。弦誦之聲。肇自一鄕。爰及八方。眞所謂間世之眞儒。主盟之宗師也。以爲激礪矜式之道者。容可一日緩乎。惟此龍仁之寒泉。卽縡考槃之鄕。而丘墓之攸寄也。遺塵播芬。草樹猶馨。聞風覿德。輿儓咸仰。臣等之必欲卽此地而建祠妥靈者。爲其生時講學之所。千里裹足。冒瀆天聽。伏願特許臣等之請。不惟區區章甫之幸。實爲聖朝敦本興化之一大助矣。批以。文正之道學。予亦曾所稔知矣。爾等退修學業。
정조 1년 · 강
內醫院以首醫以下勘罪啓。
정조 1년 · 목
藥院啓言。依下敎。首醫慶絢汰去。行首醫女梅月出付該曺。照律定罪。待令醫女貴蟾福尙。自本院各別治罪。
정조 1년 · 강
命當該入門官。令該府處之。
정조 1년 · 목
文試所啓言。擧子入門後。取見單子。則入啓之數。與入門數相左。國試擧行。若是顚錯。加數誤錄之該吏。從重科治。而當該入門官。請令該府處之。從之。
정조 1년 · 강
命時囚沈念祖等分揀放送。朴師亨等勘放。尹珖詳査啓聞。李東植等議處。
정조 1년 · 목
因義禁府沈念祖許任吳大益議處啓目。幷敎以分揀放送。又因朴師亨韓光近尹塾等照律啓目。敎以。師亨光近。功減一等。尹塾雖是襲謬。當此朝令至嚴之日。焉敢掩置乎。其在議讞之體。無傳敎而何可遽以公罪照律乎。太不稱當。更爲照律。放送後草記。又因金㻐照律啓目。敎以。功減一等。又因李義寬李尙顕申熤等。照律杖八十收贖公罪啓目。允之。又因柳鎭豊申敬文等。照律笞五十收贖。解見任別敍私罪啓目。敎以。柳鎭豊功減一等。又因朴東㻐[俊:I-PERSON]照律杖一百收贖。告身盡行追奪。永不敍用私罪啓目。允之。○義禁府啓言。尹珖三千石報營加分。雖已遲晚。三百石作錢私用。縷縷發明。自明之供。有難取信。令本道詳査啓聞後請稟處。允之。又啓言。嘉山前郡守李東植。三登縣令金煹。還穀報營加分外。無擅分納供。東植曾經宣傳官。煹請刑推得情。敎以。除刑推議處。
정조 1년 · 강
命李敬憲等幷嚴刑照律。金重喆等各別譏詗。李彛永結案稟處。
정조 1년 · 목
刑曹啓言。武一所改父名人。換入人。代射人等捧供。則罪人李敬憲黃彬三周宗郁孫廷秀金得九等。兩單借射。假名僞籍等情節。旣已遲晚。依律勘處。金光漢出身一款。非但渠所發明。擧子金亨大亦以閑良納招。爲父代射。至於參榜之說。旣發其招。則光漢依律文分揀。其父借射圖科之罪。令本道科罪。權璨換佩號牌。雖已自服。而三單事則極口發明。換佩號牌之罪。照律施行。權瓚文。一年之內疊出戶籍。令本道査處。代射人金重喆。自知其罪。敢爲逃走。發關本道。嚴覈科斷。周尙遇疊單一節。渠雖發明。稱以幼學。改父易祖。請一體勘律。敎以。李敬憲黃彬三周宗郁孫廷秀金得九周尙遇等。所犯情節。旣已直告。所當依啓目勘律。而當此嚴科場之日。幺麽遐鄕武士。不有法禁。恣意冒犯。萬萬痛駭。不可只施充軍之律。幷嚴刑三次後。照律草記。金重喆等知機逃躱。尤極無狀。各別譏詷。期於捕捉。又啓言。西部居李彛永。刺殺私婢仲連事。初覆檢實因。俱以被刺致死縣錄。正犯李彛永遲晚納供。而李彛永招內。謂渠婢子。故取考文券。則良人自賣。此不過雇工。依例結案取招後。請稟處。允之。
정조 1년 · 목
敎曰。副提調持加減交濟湯入侍。○國榮曰。 王大妃殿進御粟米飮。今日亦爲煎入乎。予曰。依前煎入。予曰。首醫慶絢處分。不過一時飭勵。特爲仍屬事。自藥院分付。
정조 1년 · 목
予曰。關東蔘弊可悶。到今民情。便同弩末。何以則好乎。國榮曰。廟堂諸臣。多所商量。未得救弊之端。而欲爲減貢。則已減者不少。欲爲增價。則已增者亦多。是以廟堂難之。該道亦爲難。而大抵關東營蔘商之弊。如湖南之營主人。所謂營蔘商作業之漢。居在營下。防納各邑貢蔘之故。百端操縱。稱以廉價。作弊列邑。列邑若不準渠輩之從厚給其直。則任意闕貢。甚至於生梗本邑。列邑不得不歲歲增價。近日蔘價。比詳定三倍其價。豈非難繼之道乎。道臣爲先嚴束營蔘商。使不得作弊列邑。直以所產之蔘。隨所出封貢。則救弊之策。無出於道伯之從便擧行矣。予曰。予意亦如此矣。眞是不謀而同。明日賓對。大臣或陳別見乎。國榮曰。不知有何商量。而實無救弊之好道矣。
정조 1년 · 강
河恩君垙。上疏乞遞 享官之任。批下該曺稟處。
정조 1년 · 강
戶曹參判李★(土+甲)。從縣道上疏乞遞。批下該曺稟處。
정조 1년 · 강
配金㻐于西原縣。
정조 1년 · 목
義禁府啓言。時囚罪人金㻐功減一等。杖一百收贖。告身盡行追奪。西原縣徒三年定配押送。
정조 1년 · 강
命尹八從獄事檢官。令道臣査問聞。
정조 1년 · 목
刑曹啓言。尹八從獄事初檢官嘉山郡守。覆檢官博川郡守云。而俱不書姓名。決放推官亦不書其誰某。自臣曹無以憑考。令道臣査出狀聞之意。請發關分付。允之。
정조 1년 · 목
領議政金尙喆曰。 王大妃殿患候。今臻差勝。伏不勝慶幸。予曰。大體差勝。而尙未快復。伏悶。尙喆曰。承旨之原疏。未及見之。而伏聞以向者鞫獄處決時。有不能爭執者。有所論斥云。伏不勝惶獻蹙矣。予曰。疏中別無論斥之事。且於卿等。旣無可引之嫌。毋用過辭。次陳廟謨。尙喆曰。御史書啓中。蔘弊事不可無變通矣。以數三十年前言之。蔘一兩價不過爲三四十兩矣。今至於百五十兩之多云。臣意則自朝家分其蔘品之上中下。一定其價。使不得加減。則弊可以少革矣。予曰。御史沈豐之進前。予豊之曰。自出營蔘商之後。弊端層生云。以邑蔘商爲之。則庶或爲救弊之道矣。予詢左右相及諸堂。左議政鄭存謙曰。臣與領相所見無異。一定其價。使不得加減。則庶爲救弊之道矣。右議政徐命善曰。凡物價之高下。豈可以力定之乎。出令之後。令若不行。則反不如不定價之時也。且自朝家定價。似涉如何矣。知事具善復曰。若自朝家一定其價。嚴其令甲。則似無不行之理矣。戶曹判書具允鈺曰。大抵蔘價之高踊。非緣公用之浩多。近日私家之用蔘。十倍於前。故價本之騰踊。勢所使也。朝家定價。行不得之事也。兵曺判書鄭弘淳曰。令若一出。則似無不行之理矣。判敦寧李重祜曰。人蔘。一國之所寶。旣難定價。雖或出令。似不可行矣。刑曺判書張志恒曰。若出令則必無出賣之人。至於私家急於用處。必買乃已。則價之高踊。似無減前之理矣。副司直鄭光漢曰。今若出令。則有蔘者韞藏待價。求蔘者重價潛買。此弊實無可救之道矣。予曰。右相之自朝家定價如何云者甚好。而此法一。出則蔘商輩。皆將下鄕竊賣。京中則將未免絕種。其於此奈何。且御史所奏。以邑蔘商爲之則爲好云者。亦安保其無弊也。前則以邑蔘商。亦因弊生。以營蔘商爲之云。此是卒難變通之事也。更加商量則似好矣。予曰。近聞桂洞之人。皆賣家移離去云。予意則以爲不然也。若避逆賊之親族則可也。而至於避去逆賊所居之洞。實是前所未聞之事也。至於錦城尉家。卽 先大王歷臨之第也。亦欲賣去云。此則尤不可矣。卿等旣聞筵敎。另加申飭。毋令安土之人必爲移離去之地也。
정조 1년 · 강
領議政金尙喆以關東嶺南災實分等狀覆啓。
정조 1년 · 목
尙喆啓言。江原監司金履素災實分等狀啓。獜蹄等四邑尤甚。原州等十四邑之次。伊川等八邑稍實。而獜[麟:I-LOCATION]蹄縣闔境沈沒。新還折半停退。尤甚邑中十面。三分一停退。被災稍歇面里。四分一代捧之次。邑中二十八面。新還四分一停退。被災稍歇面里及原州等四邑。五分一代捧。舊還一幷停退。元劃災三百結外。一千五十九結十七負二束。特爲加劃。淮陽府各穀三十五石。麟蹄縣各穀三十三石。爲水墊沒。宜有參酌處分。定配罪人。限明秋勿爲定配於尤甚之次邑。推奴徵債。限明秋嚴防事爲請矣。舊還因本道水災之報。初不分排。麟蹄懸新還停退代捧。原州等邑代穀捧。依請許施。加請災結。以本道畓總。豈曰不多。而今年此道民事。不可不恤。亦爲準施。淮陽麟蹄漂失穀亦爲蕩減。勿定配所。推奴徵債防塞。幷依請擧行之意。請分付。從之。又啓言。慶尙監司李性源狀啓。知禮等十四邑尤甚。晉州等三十三邑之次。彥陽等二十四邑稍實。仍以爲該曺給災八千結。分俵無路。特許加給災九千三百六十結。其餘蠲恤之政。條列請稟處。而其一。面里分等。必須逐面逐里事也。其一。尤甚面里新還分數停退事也。其一。尤甚之次稍實邑還穀。以相當穀代捧。待明秋還作本色事也。其一。舊還分排一萬石。準數責徵。其勢誠難。量宜減定事也。其一。比安知禮。俱不可遲待開春。自歲前別般賑濟蠲恤。而至於知禮四面之邑。今番水災。旣失三面。則勢將無邑而後已。安集之方。從長變通事也。其一。各山城今年還穀折半捧留各該邑平倉事也。其一。推奴徵債。限明秋防塞事也。其一。京外徒流。限明年勿定配所於尤甚邑事也。災結加給。新還停退。舊還減數。已有特敎許施。其中還穀代捧。尤甚邑折半。之次邑三分一。稍實邑分一。許令準折代捧。至於知禮。民邑事勢。萬萬可悶。凡有變通之道。當待道臣狀聞稟處。各山城還穀。推奴徵債。勿定配所。幷依請擧行之意請分付。從之。
정조 1년 · 강
領議政金尙喆以關東御史別單覆啓。
정조 1년 · 목
尙喆啓言。江原道慰諭御史沈豊之書啓。災結。新舊還。今方覆奏於道臣之啓。而其中本道進上人蔘二十二斤。詳定本價外。以蔘火田白地徵稅。設置蔘軍官。捧錢於襁褓兒。又以常漢。而納錢。陞鄕編伍。而捧價許免。莫重貢獻。不可若是苟充。亟加變通事。本道貢蔘四十餘斤。曾已半作京貢。民弊頓省。而近來蔘商輩。恣意增價。最初詳定。一兩之本價。不過三十餘兩。而轉輾增價。以至八十餘兩。此猶不足。又欲倍焉。莫非蔘商輩從中漁利之致。寧不痛惡。道臣必當檢知其間情僞。大加査櫛。分付列邑。去其不正名色。嚴飭蔘商。省其尾閭浪費。則此爲救弊之要道。以此請爲先申飭。從之。○其一。量田待年豐擧行事也。本道山多野少。如或不善改量。則民受其害。御史所論。旣據民邑之情願。可量不可量之邑。更加査實。次次擧行之意。請令道臣狀聞稟處。從之。○其一。本道驛位田被水災。所失之結。詳査給代事。諸道馬位田。元無給災之例。而今番水災。永無田形。無復可耕處。傳命絕站之慮。誠如御史所論。分付道臣。不可不給代者。十分査實。請狀聞稟處。從之。○其一。原州還上中皮稷四千三百餘石。旣非宜土穀。民弊不些。而本邑有詳定加下。則以備局句管穀發賣充補矣。此後詳定加下時。以此皮稷發賣充補事。民弊旣如此。不可無闊狹。而本司所劃耗條。則次次會錄。請俾無虛實相混之弊。從之。○其一。江陵蔘火田二十四結六十負七束。及續田四十三結六十負一束永陳者。旌善蔘火田收稅三百三十兩。東民白徵之弊變通事。江陵曾因該府使筵奏。已有道臣査啓之命。旌善亦自該曹向已防啓。今難續續變通矣。敎以。前以察民隱御史書啓。旣防於旌善。後因江陵府使筵奏。又格於本道。而今聞兩邑火續田之白徵。果是丁寧云。其在寧失於民之道。不可一向防塞。蕩減可也。○其一。春川木槽一部排板三立。間十年納于司饔院燔造所。而其長三十六尺二寸。廣爲三尺五寸。曳運之時。民弊甚大。長廣尺量宜減定事也。變通之意。請分付該院。從之。○其一。寧越辛酉以後還上代捧各穀。每年一千石式還作正穀。而本邑水災。無異獜蹄等邑。還作正穀。今年姑爲安徐事。才因道臣狀請。有每年一千石還作本色之朝令矣。災歲民事。不可不念。今年則尤甚面本色所納之米。姑令安徐之意請分付。從之。○其一。獜蹄春年六百二十五石及留庫穀八石。水況生芽。故還捧次分給民間。而受去者未免空棄。蕩減事。旣已分給。則不可盡數蕩減。待明年除耗捧上之意請分付。敎以。獜蹄之民。視他災邑。其所矜恤。尤甚自別。一幷特爲蕩減。
정조 1년 · 강
兩司合啓。請和緩亟置邦憲。賜批。大司諫柳戇。執義洪彥喆。司諫任觀周。持平金翊休兪岳柱。獻納洪周萬。
정조 1년 · 목
批以。尙今靳持。予豈無意乎。
정조 1년 · 강
三司合啓。請洪樂任拿鞫。賜批。大司諫柳戇。執義洪彥喆。司諫任觀周。持平金翊休兪岳柱。獻納洪周萬。校理鄭志儉。
정조 1년 · 목
批以。尙不處分。予亦豈無意乎。
정조 1년 · 강
三司合啓。請龜柱亟擧王法。賜批。
정조 1년 · 목
合啓以爲殿下於賊獜。旣已斷恩行誅矣。龜柱之凶逆。何異於賊獜。而一行一否。輿情益激。廓揮乾斷。亟擧王法宜矣。批以。所啓甚得臺體。予非不知誅罰之一行一否。而尙今靳允者。意實有在也。
정조 1년 · 강
景宗實錄。命考證改修。
정조 1년 · 목
大司諫柳戇啓言。實錄所以傳信於後世者。惟我景宗大王實錄。變幻忠逆。前正卽李師濂疏。繼有相臣之筵稟。而至今未及擧行。 大行朝實錄。今方設局。則史編當爲上下卷。而上下事實。同異顚錯。是非違易。不可不釐正。臣謂特命大臣以下會同。考證國乘。歸正宜矣。敎以。玆事向於筵中。已有大臣之定奪。自當改修矣。
정조 1년 · 강
命朴東俊更加勘律。
정조 1년 · 목
大司諫柳戇啓言。朴東俊金吾議處。旣曰濫殺。而只請奪告身。臣自嶺外來。聞其事狀。終日結縛於暴陽中。未幾致死。罪至止於此。何以嚴殺人之法乎。金吾堂上。從重推考。朴東俊更加勘律宜矣。敎以。所奏是矣。依啓。
정조 1년 · 강
臺臣陳啓請。洪良浩亟收成命。賜批。
정조 1년 · 목
大司諫柳戇啓言。洪良浩之附麗厚謙。爲世指目。聖心雖出於惜才匿瑕之盛意。豈可以有才棄大瑕乎。亟收成命。以嚴隄防。批以。非是惜才。特以聞謙賊一二言說。故果有滌用之命矣。
정조 1년 · 강
臺臣以嚴科場陳戒。賜批。
정조 1년 · 목
大司諫柳戇啓言。武科初試之命取騎蒭一中。有違於最初令甲。從今以往。凡係科條。必審於慮始。無或臨時闊狹。以嚴科場。以定民志。批以。所奏甚好。其間雖有事實之差爽者。爾之隨事陳戒。予庸嘉尙矣。
정조 1년 · 강
命戡亂錄序文改定。令芸閣知悉擧行。
정조 1년 · 목
大司諫柳戇啓言。戡亂錄 御製序文中。修節洽以下九字。 先朝旣雪徐德修金盛節趙洽冤。復官。或錄子孫。且於 御製編次中。拔去此九字。而特於序文。尙未改定。臣謂行會八道。勿論公私所藏。一依 先朝編次序文洗補更頒。以明 先大王本意宜矣。敎以。昨年旣因諫長所奏。奉考 御製矣。令芸閣知悉擧行。
정조 1년 · 강
諫院啓請安兼濟李宅鎭嚴鞫得情。賜批。大司諫柳戇。司諫任觀周。獻納洪周萬。
정조 1년 · 목
批以。予則曰厚謙之餘醜。治之雖易。獜漢之餘醜。鋤之甚難矣。至於安兼濟李宅鎭。又何必過費辭令乎。
정조 1년 · 강
命明日殿座時軍兵。依下敎磨鍊。
정조 1년 · 목
敎曰。明日殿試殿座。當在天明前。禁軍全數磨鍊。挾輦軍排立。兵判旣承下敎。依此磨鍊。駕後挾輦外行。禁將率闕內入番標下中。量宜除出。攔後倍陪扈事分付。亦令一體添入節目。
정조 1년 · 목
敎曰。副提調持加減交濟湯入侍。○予曰。明日殿試節目中。槍劍軍不爲磨鍊。兵曹之疏漏特甚矣。國榮曰。事甚不察矣。
정조 1년 · 강
命槍劍軍專屬禁營本營。
정조 1년 · 목
敎曰。槍劍軍。以禁營軍兵爲之。故禁營之屬兵曺時。爲兵曹所屬。部將檢擧可也。到今分營之後。以他營軍兵。屬於他營。事之無謂。莫此爲甚。此後專屬禁營本營。動駕朝會殿座之時。依都監例。把總哨官各一員分領。受其節制於本營。俾無軍制紊亂之弊。
정조 1년 · 강
命禁將以時服戎服擧行。
정조 1년 · 목
敎曰。禁衛軍旣是衛內。與前後廂有異。禁將服色。以時服戎服擧行事分付。
정조 1년 · 강
有政。吏曹判書金鍾秀。參議李義翊進。
정조 1년 · 목
以李徽之爲知敦寧。鄭昌順爲定州牧使。徐命敏爲黃州牧使。李元祥爲瑞興縣監。
정조 1년 · 강
宣綸音。責躬減膳。
정조 1년 · 목
敎曰。予聞人君事天如事父。事之之道。無出於敬畏二字。是以天或降之災異。則恐惧修省。若父母怒。而起敬起孝。不敢少懈者也。肆予寡人。叨承大位。夙夜寅畏。一風之乖常。一雨之失節。莫不警惕而関念。古所云若涉春氷。若蹈虎尾者。未足以諭此敬畏之萬一也。凡有上天之小大示警。每自以爲仁愛之警責而告戒者。無異慈父之詔迷子。其所以仰答天譴之道。惟在側身修行。庶幾感回而已。曷敢以一毫虛文容餙於其間哉。故無災而如遇災之時。遇災而講弭災之責策者。將以敬畏二字爲對越之工矣。嗚呼。自予御極之後。天災時變。疊見層出。而至若今年。上天之示警。式月斯生。究厥所自。亶由寡人。中夜繞壁。寧欲無吪。春夏之旱。田野無靑。東南之水。陵谷易處。又於昨夜轟燁之異。不令不寧。噫嘻。斯歲也寡人之元歲也。政令之施措。權輿於元歲矣。民生之懷保。權輿於元歲矣。至於立紀綱而定規模。亦莫不權輿於元歲。而無一善政之可紀。但見宿弊之未祛。宜其天怒於上。民怨於下。災異之作。又從而生也。方今消弭之責策。政當汲汲講求。臨事敬畏。常若危亡之機。迫在呼吸之間。卽事卽政。知如是爲病。必思不如是爲藥之道。則庶或天心可格。民願可副。非不欲實心做夫去。期於成效。而第念寡人之病。常在於隱微之除。當事而素乏懋實之工。爲政而每有自是之意。淸夜燕閒之時。點檢朝晝之所爲。無非歉然時節。大抵吾心之工若是未篤。則無怪乎朝廷四方之治不徯志也。從今予之所以自勉而自勵者。莫過於懋實。實者誠也。苟能動靜事爲之間。壹是無間。則向所謂敬畏之工。如車有輪。而鳥有翼。雖欲編偏廢。不可得也。凡於遇災宣布綸音之時。条問弊瘼。思聞對揚之言者。卽是古規。誠以活治心是急。無暇規規於事爲之末也。雖然。責躬之舊例。不可諉以應文而廢之。自今日減膳五日。咨爾大小臣僚。各敬爾位。咸以誠敬二字輔予不逮。凡予政令之違於敬而忽於誠者。無不將此綸音。隨事獻規。則抑或爲轉災爲祥之一道矣。予以此勉之。更望卿等之勉予焉。
정조 1년 · 강
政院議啓陳勉。賜批。承旨洪國榮李亨逵李義翊鄭民始徐有防高裕。
정조 1년 · 목
議啓略曰。人主巍然居九五之位。所以畏敬者。惟天而已。雖燕閒潛獨之中。必以誠敬對越。毋或造次忽焉。禎祥災異。亶在乎方寸之間。天人之際。甚可畏也。殿下以上聖之姿。履極艱之會。卽祚以來。夙宵靡懈。憧憧一念。惟在民天。夫何春暵晩澇。重以東南風水之災。挽近所無。重九之月。轟燁有警。至於昨夜而極矣。嗚呼。豈無所召而然乎。古人云。人主一心。萬化之源。抑未知殿下之所以代天而莅物。發號而出令者。果有大振作大奮勵之心。而無苟安之意乎。朝廷之上。姑無大段之失。絲綸之下。未有甚拂之歎。此可用於一時彌綸之道。而實非合於萬年鞏基之方。一勺之水。不能救一車之火。理勢固然。顧今岌岌之勢。奚止於一車之火。而欲圖小康之治者。亦奚異於一勺之水哉。伏願殿下大加惕慮。誠敬而存心。振刷而出治。人情之極處。卽天理之所在。如此而招災。如此而致異。臣等未之聞也。伏乞聖明留意焉。批以。卿等之啓。寔出心曲。凛惕之餘。曷不體念。
정조 1년 · 강
大臣聯箚陳勉。賜批。領議政金尙喆。左議政鄭存謙。右議政徐命善。
정조 1년 · 목
箚略曰。風水之災。乃在西成之際。關東嶺南之前後狀啓。尤極驚心。宵旰之憂。靡日不勤。此際轟燁之異。又何爲而發也。在收聲之後。尙云乖常。況此純陰之月乎。以臣等危治世慮明主之誠。區區期望我聖上者。其或仁恕有餘。所益勉者弘毅歟。其或明睿普照。所益勉者寬容歟。治心如古鏡之必磨。出治如急絃之必調。毋以聖學之已高。而必存間斷之戒。毋以袞職之無闕。而必責謇諤之效者。未必無補於修省之要。詩云。畏天之威。于時保之。惟殿下懋哉懋哉。噫人君之所與共理者。輔相是耳。如臣等無似。忝居三事。隨逐伈默。一味伴食。至尊獨勞於上。有相如此。安得不召災而致異也。伏乞亟賜斥退。以答天譴。批以。昨夜雷動電光之異。夜中繞壁。不覺懍悸。俄布綸音。略有交勉之語矣。此際箚本又到。勉予甚摯。予庸感之。弘毅寬容。曷不作予四字之符乎。下方所引咎微徵之召。自予寡人。在卿等何有。卿等安心。更勿控辭。共濟時艱。仍命遣史官傳諭。
정조 1년 · 강
玉堂聯箚陳勉。賜批。校理洪明浩。副校理沈念祖鄭志儉。修撰尹相東。
정조 1년 · 목
箚略曰。雷之收聲。在於仲秋。過是而發。何莫非災。矧玆孟冬。月爲純陰。日則朔交。而竟夜轟燁。無異春夏。其爲災也。不尤憯乎。臣等相顧驚惑。達宵憂遑。莫究其所以也。竊伏念天之雷霆。在人君則威斷也。王法未正。人心愈菀。旣有欠於肅殺之用。則亦足致其災沴之感矣。巨魁之殲。已不容緩。而隄防所關。亦不可不早斷。伏願幷從三司之請。以答天怒之警告焉。顧今弭災之道。此爲大段。而第念應天之方。所貴以實。以實之政。莫若保民。風私水之災。殆遍東南。生民蕩柝。傳聞慘惻。明春之救濟宜講。多方節蓄。卽今日之急務。先自宮闈。益懋崇儉之方。務損不急之費。勑諭廟堂方伯守宰。使之聚精會神。先事豫講。使流者集居者安。則邦本永固。天心可豫。惟殿下留神焉。噫我殿下卽阼以來。逆變荐作。凡在臣民。沫血之憤。庸有其極。而是亦聖德增益之會也。皇天 祖宗。默佑陰隲。每回危亡之幾。以奠盤泰之基。此豈非使殿下處至艱之時。加動忍之工。而以至於聖益聖之地。而又以災異。時加警告。天所以仁愛我殿下。於是乎至矣。無以至艱少沮奮發之志。每於動忍益懋㓻克之德。隨處對越。穆然深思。以究天人感通之妙。尊天德而肅天討。以報答天眷焉。批以。所陳甚是。當留意矣。
정조 1년 · 강
大司憲趙時俊。疏陳諸件規勉。賜批。
정조 1년 · 목
疏略曰。昨日之夜。天大雷電以雨矣。轟轟行春夏之令。冥冥若包禍之狀。仰惟丙枕憂畏。噫天災之疊現。莫今年若也。始而極無。終而極備。夏焉䖝災。秋焉風災。關東嶠南。道啓驚懍。乃於十月之交。又有此雷變之作。臣未知仁愛之天。何咎之可怒。而當初年惟新之會。降式月斯生之災耶。臣愚死罪。敢以今日之災。歸之袞德之闕焉。噫天討有罪。明威自我。或以脅從而罔治。或慮蔓延而不覈。公法弛於下。天威赫于上。迺者刑政不得其嚴而然耶。人君代天之政。保民爲先。旱澇失稔。畿邑尤甚。收稼之節。米價翔踊。民食不給。廈氈宵旰之憂。固知耿耿於懷保之策。而惟其實惠之下究者。則未之聞焉。以上天仁民之德。安得不降其疾威。警而告之耶。人君之分任庶官。所以共治天職。激濁而揚淸。量才而授能。要在乎體天之公而已。殿下復銓郞之選。以淸通塞。減初仕之窠。以祛淆濫。而朝著之間。甄別之不明。囂競之不靖如前也。剡章將作銓曹之休紙。聖敎徒歸一時之文具。以上天大庇無私之心。其所降警。安知不由於銓部之不公。才彥之未登而然耶。天生一世之才。以需王國之用。而我朝取士。專靠科制。近年以來。科試稠疊。倖門多端。此由於主試之不公。士趨之不正。在今之世。行今之科。雖堯舜在上。無以爲治。臨科飭敎。止捄其末。作士要法。未得其本。迄無更張之規。徒有因循之歎。相與之天。何望孚格。古人云。奢侈之害。甚於天災。貪汚之風。專由奢侈。殿下嗣服以來。淬礪之政。尤在懲貪。剝民營私之輩。庶知戢畏。而道狀多犯法之吏。邑治少律己之人。此無他。殿下之所繩治。惟在於貪饕之現發。所奬用。不先乎廉儉之自持。故搢紳大夫之間。匪服美相尙。則惟第宅是崇。一經腴任。家樣頓異。彼奢侈之輩。不取於民。而何從而得之乎。勵世之道。旣未得其要。而徒區區於文法之末。則雖一誅百貪吏。恐不如用一廉吏矣。朝廷之懲勸。若是未盡。天災之警告。宜其丁寧。若論大本所在。則不外乎殿下一心。宴燕蠖濩。幽獨隱微之際。操存㴠養正大光明。無有一毫之私界。乖氣陰沴可反爲景星慶雲。而皇天之降災眎警。適足以增益我聖德矣。惟聖明反之于心。以爲格天之實焉。批以。所陳諸件。無非切實。方此自勉。兼令廟堂可以稟處者。後日次對。使之稟處。
정조 1년 · 강
諫院洪檢等聯箚。勉懲討賙恤之政。賜批。大司諫洪檢。司諫鄭宇淳。正言南鶴聞。
정조 1년 · 목
箚略曰。夜來轟燁之異。何爲以至哉。自春秋以來。先儒之論天人之際者多。而胡氏之說。最爲精密。要之父母震怒。聲色異常。則人子當祗栗恐懼。思所以平格。此可爲遇災修省之第一義也。夫震電之發於收藏之節者。蓋陽不攝陰。而陰之爲義曰。小人也。亂逆也。殿下方講春秋。春秋之義。以嚴懲討。懼亂賊。爲扶陽抑陰之大關捩。噫嘻。首惡之群凶。以次就誅。而乾㓻之德。猶不免失之太寬。龜柱洪樂任。亟允合請。啓能亟允臺請。夬施收孥之典焉。今年穡事。嶺南關東。風災水患。迭相爲沴。慰諭之。賙恤之。德意所及。安集有望。而其所區劃設施之方。或失其宜。則廈氈勞勤之念。徒歸文具。更願博詢廊廟。俾有實效焉。朱夫子論書範庶徵曰。人主行事。與天地相爲流通。一氣和則凡氣必和。顧今消弭之策。只在於寬猛得中。施措得宜而已。明天討以懲有罪。奉天德以布實政。以爲平格天心。欽若庶徵之道焉。批以所陳當留意。
정조 1년 · 강
正言李思祚疏勉懲討。賜批。
정조 1년 · 목
疏略曰。比歲雷異。每發於收藏之月。人情狃玩。恬以爲常。而未有若今番之大警動也。未敢知何㨾禍機伏在冥冥之中。而致此非常之變耶。噫彼懲討之擧。每以惟輕爲主。人心之疑惧靡定。國勢之孤危猶前。無怪乎皇天之仁愛我殿下。警告我殿下也。臣謂諸啓中罪犯惡逆者。斷自宸衷。詢于大臣諸臺。亟賜允從。以爲一分消弭之策。批以。所陳當留意矣。
정조 1년 · 강
持平姜彛正陳疏迄乞遞。仍勉伸王章軫災民。賜批。
정조 1년 · 목
疏略曰。伏念臣才短識淺。實不合於言議之職。未嘗出言論事。以效一日之責。愧懼交積。暫膺雖怵義分。仍冒斷無其理。伏乞亟許鐫改。竊惟半夜震虩之異。乃在十月收藏之節。雖不敢以某事爲某災之應。穿鑿傅會。而若其仁愛警告之由。則亦豈無所以然哉。臣嘗觀先儒之說。每以風雷雨暘之徵。求之方寸對越之間。啇商宗之一念。宋景之三言。其理誠不誣矣。殿下仁恕太過。㓻決有欠。凶逆義在必誅。而或以私恩而容貸。公法不可少撓。而每多惟輕之處分。論啓方張而王章未伸。今此召災致異之端。或者不其在斯乎。伏願幷賜允從。以爲應天以實之道焉。今年旱澇。秋穀不登。關嶺汎濫。民多渰死。講究救濟之事。此尤急先務。或自廟堂區劃。或令道臣挪移。俾無一民捐瘠之患焉。批以。所陳當留意矣。末端事。令廟堂稟處。爾其勿辭察職。
정조 1년 · 강
持平安廷玹疏勉諸条。賜批。
정조 1년 · 목
疏略曰。今此轟燁之異。何爲於收藏之月也。某事某失之爲某應。臣不敢爲漢儒傅會。而應天之道。秖在於誠實上做去。臣不敢知我聖上燕閒幽獨之中。省察而體驗者。果無歉於誠實之極工歟。匡弼之地。所以敷陳謨猷者。果皆一出於誠實歟。秉銓之任。果皆能精白一心。掌賦之臣。果皆能遵節財用。以副我聖上誠實委畀之意歟。懲討方張。而餘憂未艾。譬如雨露霜雪反失其時。凡此數者。皆以誠實而推思。則亦豈不惕然而懍然哉。嗚呼。風水之災。南北俱然。而東峽尤被其害。麟淮諸邑。無秋獲之穀。流丐載路。賙賑之責。尙未聞有區劃。伏想聖念及此。丙枕耿耿矣。伏望益懋誠實之工。以推誠實之政。凡係餙文虛僞之事。一切斥去。以之匡弼之職。秉銓掌賦之官。一皆責之以誠實底道。至於合辭諸論。卽賜允從。災邑民生。及時賑救。尤是莫大之急務。惟殿下穆然三思。並加採納焉。仍念臣不稱之失。已悉於前疏。特許鐫免。批以。所陳諸件。俱有条理。當留念。而其中麟淮諸邑民事。方待繡啓。而爾言如此。下廟堂稟處。爾其勿辭察職。
정조 1년 · 강
祭酒宋德相陳疏乞遞。請寢召命。賜批。
정조 1년 · 목
批以。今番之逆。卽振古所未聞。潛入之變。雖有必雄之凶圖。至若埋凶懷刃。又是必雄之所不爲。可勝懍然。爾以山野之人。未能詳聞。無怪其但以必雄所爲知之也。何幸罪人斯得。禮成告布。維新之治。方此自勵。以期國勢之鞏固也。疏中退遜。猶夫若前。非予淺誠。爾豈邁邁之至於此極。益恨招徠之未篤也。予不多誥。爾須念朝事之泮渙。卽起登塗。庸副予日夕如渴之望焉。仍命遣史官傳諭。
정조 1년 · 목
敎曰。副提調持加減養胃湯入侍。○予曰。所陳規警切至。文勢亦蘊藉。誰爲主張而作之乎。國榮曰。臣與諸承旨相議講出矣。予曰。左副承旨入侍。鄭民始進前。予曰。今年災異。可謂式月斯生。天之示警。如是頻數。予之憂懼。轉而益深。只自反躬修省。以爲感回之道而已。民始曰。啓辭已言之。而人君一心。卽萬化之源。禎祥災異。亶在殿下方寸之間。大加惕勵。恒懷戒懼之心。則災異不期消而自消矣。予曰。所陳甚好矣。予曰。啓辭善作矣。誰爲主管作之乎。民始曰。都承旨全篇主張矣。
정조 1년 · 목
予曰。平安道御史書啓回啓。何不爲之乎。國榮曰。備局似是遲滯矣。予曰。回啓之下已二日。而尙今不爲回啓。事涉稽忽。注書出去催促事分付。
정조 1년 · 강
給尙州等邑漂渰戶恤典。
정조 1년 · 목
慶尙監司李性源。以尙州等邑家舍漂失人命渰死馳啓。敎以。令本道恤典擧行。
정조 1년 · 강
御春塘臺。行文武科殿試。文所試官。徐命善金鍾秀吳載純李義翊林得浩沈豐之鄭志儉。武所試官金尙喆鄭弘淳張志恒李柱國尹禧東李儒慶申應周。
정조 1년 · 목
自內詣春塘臺陞座。○以信爲策題。以養心莫如寡欲爲箴題。○敎曰。元榜則以策文呈券。直赴則以箴呈券。○予謂承旨洪國榮曰。大抵科場之易書。亦未免文具之歸。雖不易書。亦何妨乎。國榮曰。易書之法。意蓋深焉。若不易書。則爲試官者。易知誰某之筆。此專由於防奸之意也。予曰。自前科場之弄奸作弊。皆由於四館所書吏。而今又渾入場中。任自往來。實非嚴科場之意也。卿其出去。一倂決棍。予曰。試所受券爲幾何。注書柳孟養還奏曰。才爲四十餘張云矣。予曰。卽爲易書事分付。試畢訖。還內。
정조 1년 · 강
命試官及承史。靑陽門內入接事分付。
정조 1년 · 목
敎曰。今日春塘臺經宿時。文所試官及承史侍衛。靑陽門內三處房舍入接事分付。不緊侍衛。明光門外推移入接事。亦爲分付。
정조 1년 · 목
敎曰。本閣有擧行之事。直閣今日政差出。待下批牌招察任。
정조 1년 · 강
改差平昌郡守徐日輔。
정조 1년 · 목
領議政金尙喆啓言。今年關東水災。可謂慘酷。而平昌被災尤甚云。郡守徐日輔改差。以文臣中可以善治者請擇送。敎以。平昌郡守徐日輔改差。以文臣今日政擇差。
정조 1년 · 목
承旨李亨逵啓言。試官吳載光不爲肅拜。卽爲入侍。從重推考。請更令肅拜。敎以。肅拜置之。推考可也。
정조 1년 · 강
命禁軍別將宣傳官決棍。
정조 1년 · 목
敎曰。禁軍別將李邦一。令兵判決棍。宣傳官吳毅常。令兵曹決棍。
정조 1년 · 강
有政。吏曹判書金鍾秀。參判李在簡。參議李義翊。兵曹判書鄭弘淳。參知李敬養進。
정조 1년 · 목
以鄭志儉爲直閣。尹在醇爲平昌郡守。
정조 1년 · 목
國榮曰。同副承旨高裕實恙。固難。强令行公。實爲矜悶矣。予曰。以予患感之故。同副尙不得一見。一番入侍後。當爲許遞矣。
정조 1년 · 강
召見承旨高裕于誠正閣。
정조 1년 · 목
予曰。居在慶尙道何邑乎。裕曰。居尙州矣。予曰。鳥嶺有間路。而嶺下之民。願塞間路云。然否。裕曰。鳥嶺卽嶺南重地。而自出此逕。不無踈虞之慮。非但嶺民之願塞。其在朝家重關防之道。亦宜防塞矣。
정조 1년 · 목
敎曰。副提調持加減養胃湯入侍。○予曰。御史回啓。何不爲之乎。國榮曰。明日有次對之命。故大臣將入侍稟處矣。
정조 1년 · 목
民始曰。近日之寒煖不適。而明有次對之命。靜攝之餘。恐有添損之節矣。予曰。今則感氣稍觧。而稟處之事。想多積滯矣。予曰。各道請災狀啓。次第來到。此是生民之大關係處。寧失於公。不可以白徵。雖難依請施行。亦不可多數減削。明日次對。當消詳議處。而諸道年事。多有失稔處云。災結之分等。民生之接濟。誠可悶矣。民始曰。聖敎至當矣。
정조 1년 · 목
予曰。初見同副則爲人忠朴淳謹。甚可尙矣。國榮曰。然矣。且是善文矣。予曰。殿試時仁政殿文所縣懸題後。當詣春塘臺開場。由何門而去則便好耶。國榮曰。當由靑陽門矣。
정조 1년 · 강
命式年武科殿試處所。春塘臺設行。
정조 1년 · 목
因兵曹草記。有是命。
정조 1년 · 목
予曰。春夏之旱。田野無靑。東南之水。陵谷易處。昨夜轟燁之異。又發於收藏之時。上天之示警。有若耳提面命。中宵懍惕。莫知所以。凡於政令之際。燕閒之時。自勉而自勵者。莫過懋實。唯卿等以誠敬二字。輔予不逮。以爲報答之道焉。領議政金尙喆曰。人君之對越。非不至矣。臣僚之勉戒。亦或有之。非知之難。惟行之難。伏願益奮聖志。仰答天譴。以爲消弭祈永之圖焉。且如臣無似。十年爲相。只事伴食。至尊獨勞於上。安得不召災而致異也。伏乞亟賜斥退。左議政鄭存謙曰。方當一初之時。時化淸明。冝致祥瑞。而反召災異。莫非如臣無似猥忝三事。不能燮理之致也。伏乞亟賜斥退。右議政徐命善曰。至以臣身言之。猥忝不敢當之地。轟燁之異。適在臣新卜之初。有若專由於臣。伏乞亟賜斥退。予曰。大臣策免之事。始自漢時。而此非誠實之道。卿等勿言之也。予曰。御史進前。沈念祖進伏。予曰。予於卽位之初。特遣任使之臣。按廉一道。則非但奉使之無狀。大欠誠實之道。殊極駭然。當初封書中。穀簿条。縷縷辭意。旣是丁寧。則擅許之道臣。何不論罪。濫分之守令。亦何不請勘。乃以報營加分。營穀未會減邑加分等名目。至煩於奏御文字。且百餘日內。歷遍七千餘里。逐庫査閱云者。亦豈成說乎。道爲四十餘州。州各有八九倉。則百餘日內。雖趲程而行。豈得親執査閱乎。以此以彼。御史不職之罪。在所難免矣。仍下詢大臣曰。御史書啓。卿等以爲如何。尙喆曰。雖以龍川永柔事言之。當初道臣之狀聞請罪。專由於御史之言及營門。而及其歸奏之啓。反不免沒實。至於別邑加分之數。多至十餘萬石。而或曰報營加分。或曰營穀未會減。以此縣懸錄於奏御文字者。已極駭訝。況擅許之道臣。濫分之守令。初無勘罪之請。論以奉使之體。所失甚多。不可不嚴處矣。
정조 1년 · 강
領議政金尙喆以各道災實分等狀覆啓。
정조 1년 · 목
尙喆啓言。平安監司洪樂性狀啓。道內農形尤甚名各邑。初非可論。永柔等三十六邑稍實。平壤等六邑之次。推奴徵債防塞事稟旨矣。本道農形。爲西民幸甚。推奴徵債。請依請分付。○咸鏡監司趙重晦狀啓。安邊等四邑尤甚。德源等五邑之次。高原等十四邑稍實。仍以爲尤甚邑。新還五分一代納。舊還停捧。之次邑。舊還五分一代捧。明川以南尤甚邑。進俸吏姑許停退。京外流配。限明秋勿配於尤甚邑事稟處矣。幷依請擧行之意請分付。○京畿監司權噵狀啓。廣州等九邑尤甚。通津等二十一邑鎭之次。楊州等七邑稍實。而所條論中其一。尤甚之次邑。新還米租相當穀折半代捧。稍實邑。三分一代捧。待明秋還作本色事。今年畿民。雖不可不念。種子亦不可不念。請尤甚之次邑米租代捧。許以三分一。稍實邑許以四分一。幷從之。○其一。各邑所受平倉北漢大興臨津長山餉穀。勿論分等。姑令捧留本邑事。城餉運納。最爲災年民弊。而餉穀體重。亦難準許。尤甚之次邑則平倉外其他所納。請令捧留本邑。從之。○其一。守總兩營牙兵身米。限今年以錢代納事也。兩營保米曾已以錢代捧。牙兵所納。今又以錢代捧。則軍兵放料。實無其路云。此則勢難許施矣。敎以予意非不欲尤甚邑以錢代捧。而聞該廳校隸接濟之道。推移不得云。則來年勢將違法換米。是欲爲畿民。而反不念都民也。雖不得以錢代捧。大抵無論登歲歉年。民情之欲以錢代捧者。可知其本色受捧之時。爲弊多端。今後該廳若復操縱於受納之際。有所現發。則守摠使當重勘。以此預爲嚴飭。○其一。劃定舊還安徐事。其一。通津高陽敗船拯米停退事。其一。推奴徵債限明秋防塞事。幷依請許施。其一。稍實邑面里被災孔酷處。凡係施惠之道。與尤甚邑請蒙一視之澤事。雖曰稍實邑。若其被災尤甚之面里民間形勢。誠如道臣所論。而旣不面里分等之後。易致虛實相蒙之弊。惟在道臣査實濶狹。請以此分付。從之。
정조 1년 · 강
命三道臣重推。寫字官仍舊貫。
정조 1년 · 목
領議政金尙喆啓言。寫字官之分送諸道監兵營。初因渠輩之上言。終有朝家之處分。而關西湖西湖南三道臣。認以厚賊之所設施。無所論稟。直爲逐送。其在事體。誠極未安。三道臣請從重推考。從之。又啓言。寫字官還送一款。何以爲之乎。予詢左右相諸堂。敎以仍舊貫。
정조 1년 · 강
命行獵分付各軍門。
정조 1년 · 목
領議政金尙喆啓言。今番雖云捉虎。時時行獵。使不得接跡於近城之地。分付各軍門。使之擧行。似得宜矣。敎以時時搜討草記。
정조 1년 · 강
命扈衛廳久勤窠。爲禁旅加設。
정조 1년 · 목
兵曹判書金鍾秀啓言。禁軍七番。每都目久勤應遷。只有五窠矣。一番以宣薦塡差。則當報久勤者爲六番。而扈衛旣罷之後。九所任久勤。今無可論。則久勤應遷人數。比前減少矣。久勤邊將。本爲禁軍設者。今若加出久勤一窠。使六番中每番久勤各一人每都目應遷。則爲慰悅禁旅之道。故敢達矣。予詢大臣。領議政金尙喆曰。六番禁軍之中。所不足者一窠。況一都政六久勤。亦必無一時盡遷之理。何惜此一窠。不以慰六番禁軍乎。右議政徐命善曰。久勤之加出一窠。在銓曹無掣肘。在禁軍甚平均。兵判所奏恰好矣。訓將張志恒曰。久勤旣有所減之窠。比前無所加。於禁旅大爲慰惠。兵判所奏誠好矣。御將具善復曰。扈衛廳久勤旣罷。則在銓曹一窠之加出。亦無所掣碍。兵判所奏誠好矣。從之。
정조 1년 · 강
命庭試初試。以一二所設行。
정조 1년 · 목
禮曹判書蔡濟恭啓言。庭試初試。曾前則三所分設矣。雖不分設。似無不可容之患。而非自下擅便之事。故敢達矣。敎以一二所設行。
정조 1년 · 강
命京畿廳夫刷價以米上下。
정조 1년 · 목
戶曹判書鄭弘淳啓言。稅廳米儲苟艱。不得不有夫刷價以錢上下之變通。而京畿廳稅入不足。每患取用於他廳。未暇計償於均廳。則徒費其錢。未嘗覓用其米。均廳所失。無可推之日。京畿夫刷價。依前以米上下之外。無他道理旣已當初。稟處之事。不可擅便矣。從之。
정조 1년 · 강
命體參蔘別卜定取用。
정조 1년 · 목
戶曹判書鄭弘淳啓言。年例江界別卜定人參。本爲八送使禮單所用。而餘數每年儲蓄。以爲別差倭漂差所給矣。昨年以後。別差倭所給。流米來遺儲。盡用無餘。對馬島主弔慰禮單十六斤。事係時急。將以年例單參中未及封給者先爲取用矣。十六斤之代。及來頭無時差倭所用。不可不預備。禮體參蔘二十斤。別卜定取用。其價以關西小米區劃。請下詢大臣處之。領議政金尙喆曰。地部事勢如此。依此擧行好矣。左議政鄭存謙曰。事勢之不可已者。依此區劃好矣。右議政徐命善曰。戶判所請。必出於不獲已。依數許施似好矣。從之。
정조 1년 · 강
命赦典宥配。依湖南例擧行。
정조 1년 · 목
刑曹判書鄭光漢啓言。今番赦典。只宥徒配以下。故眩於擧行。湖西則徒年全放。湖南則徒年分三等。須有一定之式。然後可無不齊之患矣。敎以此後赦典。只宥徒配。則依湖南啓本例擧行。
정조 1년 · 강
命御史沈念祖爲先拿問定罪。
정조 1년 · 강
命前畿伯削職。濫分守令拿問。
정조 1년 · 목
領議政金尙喆啓言。觀此關西御史沈念祖書啓。則道內還穀加分。多至十餘萬石。而皆以報營加分縣懸錄矣。民情遑遑。紛然論報。則道臣量宜之題。豈欲若是其太濫。而不稟擅許之罪。不可不論。前道臣徐命膺請罷職。敎以前監司徐命膺之孤負委寄大矣。不可罷職而止。削職也。又啓言。以擅許加分。前道臣旣已被罪。則濫分之守令。不可不照法勘處。請一幷拿問定罪。從之。
정조 1년 · 목
敎曰。副提調持加減交濟湯入侍。○予曰。關西守令。時任拿問者幾何。國榮曰。俄見現告。則爲二十四邑矣。
정조 1년 · 강
以鄭民始爲吏曹參議。
정조 1년 · 목
敎曰。吏曹參議前望單子入之。
정조 1년 · 강
推吏曹判書李徽之。
정조 1년 · 목
政院啓言。吏曹判書李徽之。承牌入闕矣。見大司憲趙時俊疏本。謂有難安情勢。旋卽出去。推考警責。請仍卽牌招。允之。
정조 1년 · 강
兩司避嫌。賜批。大司憲趙時俊。司諫鄭宇淳。持平姜彛正。正言南鶴聞。
정조 1년 · 목
時俊等啓言。此賓對卽我殿下遇災求助之初筵。而臣等只傳故紙。不能出一言仰裨。自上以今日諸臺何無一言爲敎。而臣等坐處稍遠。未得諦聽。退出臺廳。始知有下敎。含默溺職之罪。不避矇然之罪。以此以彼。何可抗顏於臺次乎。請命遞斥。批以。此予來諫不足之致。卿等勿辭。亦勿退待。
정조 1년 · 강
有政。吏曹參議鄭民始。兵曹判書金鍾秀。參判嚴璹進。
정조 1년 · 목
敎曰。玉堂不備。在外人員改差與未差之代。政官牌招開政。又敎曰。守令差出時急。而銓曹堂上又復違牌。新除授吏曹參議。待下批。卽爲牌招開政。又敎曰。永宗僉使。今日政差出。○以吳載紹爲承旨。李在學爲校理。沈有鎭爲修撰。南鶴聞李儒慶爲副修撰。徐逈修爲大司諫。李敬懋爲寧邊府使。田顯文爲昌城府使。李東曄爲三和府使。李潤慶爲碧潼郡守。盧弼相爲郭山郡守。雲峯君杺爲都摠管。具以謙爲副摠管。吳載熙爲公忠水使。李文爀爲永宗僉使。
정조 1년 · 강
金吾以大逆應坐人等散配。啓。
정조 1년 · 목
義禁府啓言。大逆不道罪人孝任同生娚爲奴。罪人克觀子天峻茂山府。勝快慶源府。幷流三千里安置。孝任同生娚克泰古今島爲奴而旣出係。依散配律。卽其島免奴仍配。克泰子一峻富寧府散配。大逆不道罪人介連同生娚介同子成云巨濟府。成福南海縣。幷流三千里安置。窮凶極恧。萬剮。猶輕。大逆不道罪人甘丁叔重彬。甲山府流三千里安置。幷令刑曹押送配所
정조 1년 · 목
敎曰。副提調持加減交濟湯入侍。○國榮曰。頃以同副之有實恙仰達。而右承旨李義翊亦有身病。實難行公云矣。予曰。若有身病則何必强迫。予曰。明日江華史閣修改之。行翰林誰爲下去。國榮曰。林錫喆下去云矣。
정조 1년 · 강
遞承旨李義翊高裕。以李鎭衡李秉模代之。
정조 1년 · 목
敎曰。右承旨同副承旨聞有實恙云。許遞。前望單子入之。
정조 1년 · 강
召見守令于熙政堂。
정조 1년 · 목
予曰。近來邑弊民瘼。到底同然。爾等須體予擇送之意。以盡捄弊安民之方也。
정조 1년 · 강
命西邑守令一幷待明朝辭朝。皆令卽速交代。
정조 1년 · 강
命再明日文武殿試親臨。
정조 1년 · 목
敎曰。再明日文殿試懸題後。親臨武殿試時。當自光範門由靑陽門。該房以此知悉。
정조 1년 · 강
以李命植爲義州府尹。備薦也。
정조 1년 · 강
命副司果具琡別軍職差下。
정조 1년 · 강
命殿試命官。稟旨後磨鍊定式。
정조 1년 · 목
兵曹啓言。今月初七日丁酉式年武科殿試處所。春塘臺設行事命下矣。自前無特敎。則例以命官節目磨鍊矣。今番則何以爲之。敎以。以親臨磨鍊。而大抵殿試之法。始於宋祖之時。以陶邴之不文。創臨軒覆試之規矣。旣曰臨軒。則初以命官磨鍊。事無意義。此後凡於殿試。前期親臨乎。命官草記稟旨後。節目磨鍊事。定式施行。
정조 1년 · 강
兵曹判書金鍾秀陳疏首實。賜批。
정조 1년 · 목
疏略曰。昨日政。同知李宜哲首擬蒙點。方在奪告身中。政望做錯。惶恐首實。乞勘臣罪。原望勿施。批以一時做錯。庸何傷乎。原望勿施。卿其勿辭行公。
정조 1년 · 강
飭守令拿來時沿路討食。
정조 1년 · 목
因義禁府拿來草記。敎以。許多吏隸之諸邑出捕。必有弊端。只邊地守令兼營將守令。分送書吏羅將拿來。其餘時在任所守令。自當上來。待待命拿囚。沿路討食。嚴飭所經各邑。一切嚴禁之意。自本府行會諸道。
정조 1년 · 강
給咸鏡等道渰囕燒戶恤典。
정조 1년 · 목
咸鏡監司趙㻐。以龜山本社居朴次金等渰囕死馳啓。公忠監司徐有隣。以洪州居良人曹興得子十二歲兒等燒死渰死馳啓。平安監司洪樂純。以義州居校生金希九孫子十歲兒等爲虎囕死馳啓。幷敎以。令本道恤典擧行。
정조 1년 · 강
遣承旨。分詣 太廟延福殿奉審。
정조 1년 · 목
太廟冬享在明日也。
정조 1년 · 강
召見下直守令于誠正閣。
정조 1년 · 목
予曰。右副今日亦不爲仕進乎。承旨洪國榮曰。病情尙苦。姑無行公之勢云矣。寧邊府使李敬懋進前。予曰。昨日已諭。而寧邊便同弊邑。下去後留意於蘇弊之道。各別善爲之。對曰。昨今聖敎若是享諄。敢不竭力乎。昌城府使田文顯進前。予曰。昨已諭矣。不負委任之意。下去善爲之。對曰。臣雖無狀。聖敎若是淳複。豈敢負國恩。而不爲竭力乎。郭山郡守盧弼相進前。予曰。下去竭力爲之。碧潼郡守李潤慶進前。予曰。今番則必不如前居中。着意效力。必得上題。
정조 1년 · 강
遞承旨李鎭衡。以徐逈修代之。
정조 1년 · 목
敎曰。承旨李鎭衡許遞。前望單子入之。
정조 1년 · 목
敎曰。副提調持加減交濟湯入侍。○予曰。卿見徐命膺之所定節目乎。關西某樣穀十餘萬石中。就取其中五萬石。每年加分。以詳定價欲爲輸納京司。以藉本閣堂卽邱債。下屬料錢。得無弊端乎。國榮曰。以奎章閣名色取耗。則不出數年。必有弊端。此則姑無論。而自朝家先自留意取耗。則駭四方之聽聞。況今番關西事出。而監司守令之坐罪者。皆是留庫之擅分。而今若加分取耗。則朝令實非導率之道矣。予曰。此則予未及思矣。果如卿言。節目置之好矣。
정조 1년 · 강
以茂林君塘爲都摠管。李柱國爲副摠管。
정조 1년 · 목
因摠府寶劍單子。敎以呈辭及在外摠管許遞。口傳差出後。單子改修整以入。
정조 1년 · 강
有政。吏曹參議鄭民始。兵曹判書金鍾秀。參議柳戇進。
정조 1년 · 목
以宋載經爲大司諫。鄭淵淳爲正言。洪雨輔爲慶興府使。李★(土+甲)爲戶曹參判。卞至健爲通津府使。
정조 1년 · 목
國榮曰。風日頗寒。終日殿座。恐有添感之慮。伏悶。予曰。今則感氣夬解。似無添傷之慮矣。國榮曰。武所命官。領議政金尙喆以身病不得入來云。合有變通之道矣。予曰。殿座後當下敎矣。
정조 1년 · 강
御仁政殿。行文科殿試。仍詣春塘臺。行武科殿試。試官徐命善金鍾秀李在簡鄭民始柳戇鄭志儉洪明浩。
정조 1년 · 목
具布裹翼善冠布圓領袍。乘輿由仁和門詣仁政殿陞座。○以惟仁人能惡人。爲論題。○國榮曰。武所命官。領議政病不能入來云矣。敎曰。左議政爲武所命官。乘輿由光範門入靑陽門。詣春塘臺幕次陞座。○試官鄭存謙張志恒李柱國趙英鎭李應爀南鶴聞具純行禮訖。口敎曰。挾輦軍觧嚴。仍命擧子入射。敎曰。注書持寶傳于文所以來。予謂志恒曰。元榜中有以正量懸自不者。式年何以入格乎。志恒曰。式年則正量步數爲八十步。而今則爲百步。故似懸自不矣。予曰。雨勢如此。而六技中只餘銃講。殿試姑罷。待明日爲之。仍還內。
정조 1년 · 강
行文科殿試科次于誠正閣。仍召見承旨洪國榮。
정조 1년 · 목
予曰。擧者果無雜亂之弊。亦能限前呈券乎。右議政徐命善曰。皆以明經之人。各自分坐。亦皆呈券。良可嘉尙矣。國榮曰。湯劑嘗進御乎。予曰入之。
정조 1년 · 강
命十一日文臣殿講爲之。
정조 1년 · 목
因殿講取稟。有是命。
정조 1년 · 목
予曰。新恩政事。何時當爲之。國榮曰。武榜出後。銓曹當取稟矣。予曰。今番殿試。意謂擧皆曳白矣。皆能成篇。極是奇幸之事。國榮曰。非但成篇。壯元之文。最是善作矣。
정조 1년 · 강
御春塘臺。行武科殿試。
정조 1년 · 목
具布裹翼善冠布圓領袍。詣春塘臺幕次陞座。命擧子先試放砲訖。以次進講。予曰。今番科規。六技取一技。雖一中一分人。幷許入格。而其中六技皆闕者。至於六七人。而又有三赴殿試皆闕者三人矣。殿試三次皆闕則削科。旣有昨年復舊之下敎。勢將依定式擧行矣。承旨洪國榮曰。法不可低昂。旣有昨年傳敎。則當遵傳敎而已。但朝家政令。每貴稱當。不務齷齪。以古事言之。削科削榜。每必重難。大凡人之技藝。無論文武。不無長此短彼之事。雖以文試言之。優於表工者。以策觀之。不得入格。實非難事。初越殿試。以無元工見落。再試三試。巧値本無工程之文。又復見漏。亦當削科。此豈非深留聖意處乎。武科亦然能於樂平射者。或有不閒於騎射者。能於講書者。或有不善於鳥銃者。三試偶然見落。亦非難事。三試未參。削榜之定式。卽是無才者不得倖占之意。而如或有才而巧違無才。而倖取。則不近於以弊捄弊乎。試官張志恒曰。禁將之言。亦有意見。臣意則勿焉定限。雖十餘次。未入格。則不許唱榜似好矣。國榮曰。如此大事。有印册之文蹟。然後遵用好矣。予曰。果未見印出之文蹟矣。[國榮曰。]臣等亦聞殿試擧子三試見漏則削榜之說。而此不過只憑古老相傳之說矣。考之古事。又未見列朝以殿試擧子之三試見漏削榜之文。臣或固陋而然。下詢入侍諸臣好矣。試官金鍾秀曰。亦未見文蹟。未聞列朝分明已行之事。而只聞先輩口傳之常談矣。國榮曰。臣區區之忱。惟在或爲十分恰好底法令也。後來若或有掣肘反汗之事。則尤豈非銷刻之一端乎。鍾秀曰。知申所奏。實出至誠。伏望深留聖意。不特玆事爲然。一事一令。推類則好矣。予曰。六技中騎鎗。以自不皆不試之。此一技無異不試。騎鎗代元規矩卑子。則他一技改落點好矣。仍命兵判取來上之。以貫革落點訖。予曰。貫革卽帿箭貫革。其大倍於柳葉箭貫革。步止百步似好矣。仍命試取。僉曰。今番事不變科制。而自然得中。甚幸矣。予曰。予之爲落科擧子悶會。幾無異於擧子之勞心矣。今則極可多幸。殿試畢。仍還內。
정조 1년 · 목
敎曰。副提調持加減交濟湯入侍。○予曰。再明日。別軍職試射不可不爲之。次對何以爲之乎。國榮曰。次對當爲頉稟矣。予曰。久未賓對。稟處之事若積帶。則不可以試事而停次對也。
정조 1년 · 목
敎曰。副提調持加減交濟湯入侍。○予曰。今年畿內之凶荒。皆爲謂無前云。而今觀道臣狀啓。則災結不至萬結。猶可幸也。國榮曰。畿農雖云失稔。而尤甚八九邑外。多是穴農。故災結猶不至夥然矣。
정조 1년 · 목
以鄭好仁爲左尹。鄭一祥爲同敦寧。朴師海爲順興府使。沈之鎭爲懷德縣監。崔致侃爲洪原縣監。
정조 1년 · 강
注書張至顯。以祭酒宋德相附奏。啓。
정조 1년 · 목
書啓以爲職名虛縻。不敢不陳章乞觧。而向來弘鐫之凶。更出於今日。䲭鴞之詠。復作於聖世。惟我殿下戡大亂而行達權。終歸於古聖人大公至正之道。擧國含生。孰不欽仰。而緣臣僻處。凡於國家事。自愧聞見之後人矣。不意近侍傳批。招來愈勒。官銜自如。臣益不勝悶鬱。豈不欲一瞻淸光。退塡溝壑。而狗馬賤疾。實無自力登途之勢。孤恩負德。涕泣不知所達云。
정조 1년 · 목
國榮曰。今日卽 王大妃殿誕日也。諒闇之中。雖未展獻觴之禮。此日長樂趨拜。奉歡臣民之心。尤益慶忭。予曰。逢此日拜 慈殿。豈無欣喜之心。而追憶再昨年此時。悲懷益難自勝。國榮曰。聖敎誠不勝感涕。予曰。次對久未爲之。公事必多積滯者。此亦可悶。國榮曰。然矣。予曰。廟謨亦甚緊重。雖値誕日。不必停頉矣。國榮曰。似然矣。